30 godina od smrti Elvisa Presleya
Nije prošla niti jedna godina bez da  barem jedna od Elvisovih pjesama nije bila broj jedan na ljestvici top 40 - 40 najslušanijih pjes
Teško je povjerovati da je prošlo 30 godina otkako je umro legenda rock and rolla, Elvis Presley. Svake godine njegov dom u Gracelandu u gradu Memphis, savezna država Tennessee, posjeti 600 tisuća ljudi s raznih strana svijeta. Deborah Block nedavno je bila u Gracelandu i Memphisu, gdje je razgovarala s tri osobe koje su bile bliske s Elvisom. Sredinom pedesetih godina prošlog stoljeća Elvis Presley je svirao jednu novu vrst glazbe, spajajući country i rhythm and blues s novim rock and roll stilom. Na pozornici je vrtio kukovima, oponašajući crne zabavljače. U početku, mnogi nisu znali što da o njemu misle, no nije prošlo dugo prije nego što su mladi ljudi poludjeli za njegovom glazbom i strastveno hrlili na njegove koncerte. Ubrzo je Elvis postao kraljem rock and rolla. Bernard Lansky prvi je put sreo Elvisa u srednjoj školi. Kasnije je on bio vlasnik trgovine odjećom u crnačkom dijelu grada s klubovima u kojima su nastupali crni glazbenici. Elvis bi zastao ispred njegove trgovine i divio se odjeći u izlogu. Jednoga dana Lansky ga je pozvao unutra. Elvis je želio odjeću koja odudara od druge. Lansky mu je dao nešto odjeće “na veresiju”. Nedugo nakon toga, Elvis je nastupio na državnoj televiziji i u mahu postao zvijezdom. Osim toga, postao je i doživotna mušterija u Lanskovom butiku, a ovaj mu je osobno kreirao košulje neobičnih boja poput roza i crne. Lansky kaže kako bi mu podigao kragnu, a Elvis bi rekao da mu to kvari frizuru. “Ne brini,” kazao bi mu Lansky i dodao:, “Tako stvarno izgledaš dobro...osim toga, to je drugačije, a ti moraš izgledati drugačije.” I George Klein je upoznao Elvisa kao tinejdžer. Oni su vrlo brzo postali prijatelji. Klein je bio jedan od članova grupe znane pod imenom “Memphis Mafia” - ljudi koji su pratili Elvisa na turnejama i družili se s njim u njegovom domu Graceland. Na svom omiljenom imanju Elvis je živio 20 godina, do dana svoje smrti. Klein kaže da je Graceland bio jedino mjesto gdje je Elvis mogao pobjeći, jer nigdje drugdje nije mogao proći nezamjećen. Kaže i da su oni često priređivali zabave sa ženama koje bi usput sreli. “Ta bi druženja uz muziku i televiziju počela oko deset navečer i obično se završila oko četiri ujutro,” dodaje on. Elvisa su često fotografirali sa ženama iz show businessa, no one s kojima je stvarno izlazio nisu bile uključene u svijet zabave. “Volio je žene koje su bile jednostavne, normalne, iz svakodnevice i daleko od show biza,” dodao je Klein. ... Učiteljica iz Memphisa, JoCathy Brownlee Elkington, bila je izlazila je s Elvisom nekoliko mjeseci 1975. godine. Na prvom sastanku poklonio joj je novi novcati automobil. Kako se s godinama rock glazba mijenjala, tako joj se Elvis prilagođavao, i nije prošla niti jedna godina bez da je barem jedna od njegovih pjesama bila broj jedan na ljestvici top 40 - 40 najslušanijih pjesama u Sjedinjenim Državama. Elvis je svoje pjesme pjevao u više od 30 filmova. Njegov prijatelj Klein kaže da je Elvis, iako je imao plodnu filmsku karijeru, žudio za boljim ulogama. Kad bi ga Klein upitao o čemu se radi u njegovom najnovijem filmu, on bi razočarano rekao: “Ista priča, samo druga lokacija. Pretučem tipa, osvojim djevojku i otpjevam 12 pjesama.” JoCathy, nekadašnja Elvisova djevojka, kaže kako je njemu čak i nakon gotovo 20 godina slave, ta popularnost izgledala nestvarno i nevjerojatno. Ona ga se sjeća kao drage i osjećajne osobe. No, sjeća se i čovjeka koji je patio od prekomjerne težine i godinama zloupotrebljavao lijekove izdane na liječnički recept. 16.-og kolovoza 1977.godine Elvis Presley je preminuo u Gracelandu u svojoj 42.-oj godini života. Pokopan je u bijelom odijelu kojeg mu je kreirao Bernard Lansky. Oko polovina današnjih posjetitelja Gracelanda starosne je dobi ispod 35 godina – to su ljudi koji se nisu ni rodili prije nego što je Elvis umro. Njegova glazba još uvijek uživa ogromnu popularnost diljem svijeta. Kad bi Elvis danas bio živ, imao bi 72 godine, no u očima svojih obožavatelja on će zauvijek ostati mlad.